SL Uradni list Evropske unije C 238/13

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 238/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ASPERGES DU BLAYAIS“

EU št.: FR-PGI-0005-01254 – 19.8.2014

ZOP ( ) ZGO ( X )

1. Ime

„Asperges du Blayais“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Asperges du Blayais“ so beluši bele ali vijolične barve.

Obarvanost belušev „Asperges du Blayais“ se določi z obarvanostjo njihovih vršičkov, in sicer na naslednji način:

— za bele beluše: vršiček in poganjek sta bela, na poganjku in vršičku je dovoljen rahel rožnat odtenek,

— za vijolične beluše: vršiček je obarvan rožnato do vijolično/škrlatno, preostanek poganjka je bel oziroma z rahlim rožnatim odtenkom. Izključeni so beluši z zelenim obročkom okrog poganjka.

Beluši „Asperges du Blayais“ so nežni in mehki, vršiček se topi v ustih, preostanek stebla pa je le rahlo vlaknat.

Beluši „Asperges du Blayais“ imajo ozek vršiček. Poganjki so dobro razviti, niso votli ali zlomljeni, so brez razpok in so lahko rahlo ukrivljeni.

Dolžina „Asperges du Blayais“ je:

— manj kot 12 cm za vršičke belušev,

— med 12 in 17 cm za kratke beluše,

— več kot 17 cm za dolge beluše.

Največja dovoljena dolžina je 22 cm. Najmanjši premer, izmerjen na preseku na sredi dolžine, je 12 mm.

Na embalažo je dovoljeno največ 10-odstotno odstopanje pri številu in teži belušev, ki ne ustrezajo zgoraj opisanim zahtevam; dovoljena odstopanja so naslednja:

— po velikosti; dovoljeno je odstopanje največ 1 cm pri dolžini in največ 2 mm pri premeru,

— prisotnost belušev, ki imajo votle poganjke ali rahle razpoke in/ali rahlo razcvetel vršiček (tj. rahlo odprt vršiček).

Uporabljajo so naslednje sorte: Andreas, Avalim, Cumulus, Darbella, Dariana, Darlise, Emma, Eposs, Grolim, Gynlim, Herkolim, Obelisk, Orane, Ramada, Rambo, Rapsody, Ravel, Thielim, Vilmorin 26, Vilmorin 31, Vitalim. Na pobudo skupine vložnikov se lahko s postopkom za spremembo, določenim v specifikaciji, uvedejo nove sorte, pod pogojem da so skladne z zgoraj opisanimi značilnostmi belušev „Asperges du Blayais“.

Seznam sort se po vsaki spremembi pošlje proizvajalcem, izvajalcem nadzora in pristojnim nadzornim organom.

Beluši „Asperges du Blayais“ se prodajajo sveži in celi. Lahko so olupljeni.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Beluši „Asperges du Blayais“ se proizvedejo in poberejo na geografskem območju, določenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Lupljenje in pakiranje lahko potekata izven omejenega geografskega območja. Vendar pa se beluši „Asperges du Blayais“ prebirajo na geografskem območju, določenem v točki 4.

S prebiranjem se izbere samo beluše, ki imajo bele poganjke z belim ali vijoličnim vršičkom in so veliki, kar zagotavlja mehkost.

Pri upravljanju z beluši je posebna pozornost namenjena preprečevanju izsušitve proizvoda, umivanju, prebiranju in spravilu v hladilnico pri regulirani vlažnosti. Mehkost beluša je namreč močno odvisna od njegove svežosti in ohranjanja njegove naravne vlažnosti.

Med pobiranjem in spravljanjem v hladilnico nikoli ne mine več kot 10 ur.

Proizvod se pred odpravo ali pakiranjem vedno hrani v hladilnici z ustrezno stopnjo vlažnosti (več kot 80 %) in temperaturo od 2 ° do 7 °C.

Lupljenje je neobvezen postopek po prebiranju. Beluši se lahko olupijo ročno ali s strojnim lupilnikom.

3.6 Posebna pravila za označevanje proizvoda, za katerega se uporablja registrirano ime

Poleg predpisanih označb morata biti na etiketi obvezno navedena:

— ime ZGO „Asperges du Blayais“,

— logotip ZGO Evropske unije.

4. Jedrnata opredelitev geografskega območja

Beluši „Asperges du Blayais“ se proizvedejo in poberejo na naslednjem geografskem območju:

Gironde : Anglade, Aubie-et-Espessas, Berson, Blaye, Braud-et-Saint-Louis, Campugnan, Cartelègue, Cars, Cavignac, Cézac, Civrac-de-Blaye, Cubnezais, Donnezac, Étauliers, Eyrans, Fours, Gauriaguet, Générac, Lapouyade, Laruscade, Marcenais, Marcillac, Marsas, Mazion, Peujard, Plassac, Pleine-Selve, Pugnac, Reignac, Saint-Androny, Saint-Antoine, Saint-Aubin-de-Blaye, Saint-Caprais-de-Blaye, Saint-Christoly-de-Blaye, Saint-Ciers-sur-Gironde, Saint-Genès-de-Blaye, Saint-Gervais, Saint-Girons-d’Aiguevives, Saint-Laurent-d’Arce, Saint-Mariens, Saint-Martin-Lacaussade, Saint-Palais, Saint-Paul, Saint-Savin, Saint-Seurin-de-Cursac, Saint-Vivien-de-Blaye, Saint-Yzan-de-Soudiac, Salignac, Saugon, Teuillac, Tizac-de-Lapouyade, Virsac.

Charente-Maritime : Bedenac, Boisredon, Bussac-Forêt, Cercoux, Chamouillac, Clérac, Corignac, Courpignac, Mirambeau, Montendre, Saint-Bonnet-sur-Gironde, Souméras.

5. Povezava z geografskim območjem

Posebnosti geografskega območja

Ustje reke Gironde daje regiji Blayais posebne pokrajinske značilnosti. Na njenem obrobju najdemo nakopičene različne geološke substrate, kjer na gričih v ilovnati in gramozni prsti gojijo vinsko trto, beluše pa v dolinskih peščenih tleh.

Omejeno geografsko območje v regiji Balayais, kjer gojijo beluše, se nahaja na geološko-pedološkem peščenem območju pokrajine Périgord. Povprečno je na parcelah več kot 75 % peska. Ta pesek je črn, saj je bogat z organskimi snovmi, hkrati pa tudi zelo droben in se hitro segreje. Tako nastane okolje, kjer drenaža poteka naravno in je temperatura zmerna, kar je idealno za gojenje belušev.

Za podnebje, na katerega močno vplivata ocean in rečno ustje, so značilne zelo mile temperature že od meseca marca dalje ter redne padavine med marcem in junijem, ko beluši rastejo.

Med gojenjem se beluši „Asperges du Blayais“ redno zasipavajo, kar jim daje belo barvo, zasipi pa se lahko tudi mulčijo, kar še okrepi pozitiven vpliv podnebja.

Beluše „Asperges du Blayais“ se nato skrbno prebere, tako da ostanejo samo veliki beli poganjki belušev z belimi ali vijoličnimi vršički.

Beluši „Asperges du Blayais“ ohranijo svoje značilnosti predvsem, če po pobiranju ohranijo svežino in naravno vlažnost, zato jih je treba dati na hladno in nato v hladilnico z zadostno stopnjo vlažnosti (več kot 80 %) in temperaturo od 2 ° do 7 °C.

Posebnosti proizvoda

Beluši „Asperges du Blayais“ imajo naslednje značilnosti:

— vršiček je sočen,

— beluš je po celotni dolžini nežen in mehek, brez vlaken in grenkosti. Pregovor o beluših „Asperges du Blayais“ se že več generacij glasi: „De la pointe au talon tout est bon!“ (Dobro je vse, od pete do vršička!),

— koža je zelo tanka.

Ta proizvod je zelo mehek in vsebuje veliko vode, tanka koža pa mu ne nudi zadosti zaščite, zato je krhek in občutljiv na izsušitev ter moramo z njim ravnati previdno.

Te značilnosti so jasno razvidne iz več študij, opravljenih pri proizvajalcih in potrošnikih, oziroma študij, ki jih je izvedel laboratorij AGROTEC leta 2007.

Vzročna povezava

Povezava z izvorom belušev „Asperges du Blayais“ temelji na njihovi kakovosti.

Zaradi hitre in zgodnje rasti so beluši „Asperges du Blayais“ mehki, vršiček je sočen in njihova koža tanka, način gojenja in naravne značilnosti regije Blayais pa te značilnosti še okrepijo.

Beluši „Asperges du Blayais“ svojo kakovost torej dolgujejo sinergiji naslednjih dejavnikov:

— milo in vlažno podnebje z zmerno temperaturo zaradi bližine oceana in ustja reke Gironde. Takšno podnebje je idealno za hitro rast belušev. Milo podnebje spodbuja tudi zgodnjo rast in omejuje naravno grenkost belušev,

— peščena tla, posebej primerna za gojenje belušev, prav tako prispevajo k hitri in stalni rasti,

— postopki gojenja (zasipavanje, mulčenje) in shranjevanje sveže pobranih belušev, ki dodatno okrepijo pozitiven vpliv podnebja na njihovo zgodnjo in hitro rast.

Beluši „Asperges du Blayais“ imajo v regiji, kjer jih gojijo, globoko ukoreninjeno kulturno identiteto, znani pa so tudi izven svojega geografskega območja; z njimi se trguje ne le po vsej Franciji, temveč tudi v Evropi, na Kitajskem in Japonskem.

Sklic na objavo specifikacije proizvoda

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-e672d74b-c8bd-453c-85a9-bd6a3fbb75d4

(1) UL L 343, 14.12.2012, str. 1.